**հիմնավորոՒՄ**

ՄԵԿ ԱՆՁԻՑ ԳՆՄԱՆ ԸՆԹԱՑԱԿԱՐԳՈՎ ԳՆՈՒՄ ԿԱՏԱՐԵԼՈՒ ԹՈՒՅԼՏՎՈՒԹՅՈՒՆ ՏԱԼՈՒ ՄԱՍԻՆ ԱՎԱԳԱՆՈՒ ՈՐՈՇՄԱՆ ԸՆԴՈՒՆՄԱՆ

«Հայաստանի Հանրապետության վարչատարածքային բաժանման մասին» օրենքի փոփոխությունների համաձայն, որոնք ուժի մեջ են մտել 06.10.2021թ-ին, ձևավորվել է Աբովյան բազմաբնակավայր համայնքը։
«Տեղական ինքնակառավարման մասին» օրենքի 102-րդ հոդվածի 3.2-րդ մասի համաձայն, որը ևս ուժի մեջ է մտել 06.10.2021թ-ին, 2021 թվականի դեկտեմբերի 5-ին կայացած ընտրություններում ձևավորվել են Աբովյան համայնքի տեղական ինքնակառավարման մարմինները։ Հայաստանի Հանրապետության ֆինանսների նախարարի 2016 թվականի հունվարի 8-ի N 2-Ն հրամանով հաստատված «Հայաստանի Հանրապետության հանրային հատվածի կազմակերպությունների ակտիվների և պարտավորությունների պարտադիր գույքագրման անցկացման» կարգի 5-րդ կետի 2-րդ ենթակետի պահանջի համաձայն՝ համայնքի ակտիվներն ու պարտավորությունները ենթակա են պարտադիր գույքագրման վերակազմակերպման դեպքում։
Քանի որ համայնքների վերակազմակերպումը տեղի է ունեցել միավորման ձևով, հետևաբար անհրաժեշտություն է առաջացել իրականացնել համայնքի ակտիվների ու պարտավորությունների պարտադիր գույքագրում։ Գույքագրումը անհրաժեշտ է սկսել միավորման գործընթացի սկզբի դրությամբ:
Բացի այդ, Աբովյան բազմաբնակավայր համայնքի կազմում ընդգրկված նախկին համայնքներում չի իրականացվել Հայաստանի Հանրապետության կառավարության 2016 թվականի մարտի 17-ի «Հանրային հատվածի կազմակերպությունների հիմնական միջոցների գույքագրման և վերագնահատման մասին» N 264-Ն որոշմամբ սահմանված հիմնական միջոցների վերագանահատում, առանց որի անհնար է հանրային հատվածի կազմակերպությունների հաշվապահական հաշվառման համակարգով գործելը և համապատասխան հաշվետվություններ ներկայացնելը։
Համայնքների միավորման ռեֆորմի պահանջներից է եղել նաև, որ միավորվող համայնքների աշխատակազմերի գործունեությունը դադարեցնելու մասին աշխատակիցները ծանուցվեն նոր տեղական ինքնակառավարման մարմինների լիազորությունները ստանձնելուց հետո և երկու ամսվա ընթացքում ապահովեն միավորման գործընթացի սահուն և անցնցում իրականացումը։ Ուստի պարտադիր գույքագրումը և վերագնահատումը պետք է ավարտին հասցվի նշված ժամկետում։
Բացի այդ՝ Հայաստանի Հանրապետության ֆինանսների նախարարի 2016 թվականի հունվարի 8-ի N 2-Ն հրամանով հաստատված կարգի համաձայն պարտադիր գույքագրման գործընթացը պետք է սկսել հանձնաժողովի ձևավորմամբ, որում պետք է ներգրավվեն նաև ավագանու անդամներ՝ քանի որ ավագանին է տնօրինում համայնքի գույքի։ Իսկ ստեղծված իրավիճակում քանի դեռ նորընտիր ավագանին չէր ստանձնել լիազորությունները՝ անհնար էր սկսել գույքագրման գործընթացը։
Քանի որ տվյալ գույքագրումը, ինչպես նաև հիմնական միջոցների վերագնահատումը պահանջում է հատուկ մասնագիտական հմտություններ, գիտելիքներ և առկա է աշխատանքների մեծ ծավալ, անհրաժեշտություն է առաջացել այդ աշխատանքները ձեռք բերել գնման ընթացակարգով՝ մասնագիտացված կազմակերպությունների միջոցով։

Հաշվի առնելով վերը նշված հագմանքները և խնդրի հրատապությունը, հնարավոր չէ գնումը կատարել մրցույթի կարգով։
 «Գնումների մասին» օրենքի 23-րդ հոդվածի 1-ին մասի 2-րդ կետի համաձայն գնումը կարող է կատարվել մեկ անձից, եթե արտակարգ կամ չնախատեսված այլ իրավիճակի առաջացման հետևանքով ծագել է գնման անհետաձգելի պահանջ և, արտակարգ կամ չնախատեսված այլ իրավիճակից ելնելով, գնման այլ ձևերի կիրառումը ժամկետի առումով անհնար է, պայմանով, որ նման պահանջը հնարավոր չէր օբյեկտիվորեն կանխատեսել։
Հայաստանի Հանրապետության կառավարության 2017 թվականի մայիսի 4-ի N 526-Ն որոշմամբ հաստատված գնումների գործընթացի կազմակերպման կարգի 23-րդ կետի 5-րդ ենթակետի «բ» պարբերության համաձայն՝ համայնքի կարիքների համար գնումները կարող են կատարվել համայնքի ավագանու որոշմամբ անհետաձգելի համարված դեպքերում կամ չնախատեսված այլ իրավիճակի առաջացման հետևանքով։

**ՀԱՄԱՅՆՔԻ ՂԵԿԱՎԱՐ ԷԴՈՒԱՐԴ ԲԱԲԱՅԱՆ**